Payal Jangid

**Payal Jangid** er en indisk barnerettighetsaktivist. Hun kjemper mot barneekteskap og barnearbeid, og for jenters rett til utdanning.

Jangid er fra den avsidesliggende landsbyen Hinsla i Indias vestlige delstat Rajasthan, en del av India der mange lever i fattigdom, mange er uutdannet og jenter ofte tvinges inn i barneekteskap. Elleve år gammel fikk hun selv vite at foreldrene hadde arrangert at hun og hennes da 14 år gamle storesøster skulle gifte seg.

## Aktivisme
I 2012 valgte organisasjonen Bachpan Bachao Andolan (BBA) å gjøre landsbyen Hinsla, der Jangid bodde, om til en barnevennlig landsby. Som en del av dette initiativet fikk landsbyen besøk av Kailash Satyarthi, mottaker av Nobels fredspris, og hans kone, Sumedha Kailash, grunnlegger av Bal Ashram Trust. Ekteparet snakket med samfunnet om barns rett til utdanning, helsehjelp og beskyttelse mot utnyttelse. Jangid, som da gikk i 5. klasse, ble inspirert av det hun hørte og begynte å engasjere seg i barnerettighetssaken. I hemmelighet deltok hun på workshops, opplæring og mobiliseringsmøter og startet banebrytende arbeid mot barneekteskap.

Jangids sterke standpunkt mot barneekteskap stammet fra grusomhetene og kampene hun så at bortgiftede mindreårige jenter måtte tåle hver eneste dag. Hennes egen kamp mot familien begynte da foreldrene ønsket at Jangid og hennes storesøster skulle gifte seg, men tross det samfunnsmessige og familiære presset hun da møtte stod hun fast på sin beslutning. Hun overtalte foreldrene til å delta på møter mot barneekteskap, hun startet en sultestreik og henvendte seg til Kailash Satyarthi Children's Foundation for å få hjelp. Sumedha Kailash klarte å overbevise foreldrene om farene ved barneekteskap og behovet for å utdanne døtrene, hun bidro til å sette en stopper for Jangids ekteskap i tillegg til at hun inspirerte Jangid til å fortsette å kjempe for barns rettigheter.

I 2012 ble det opprettet et *Bal Panchayat* (barneparlament) i distriktet Alwar, et landsbyråd med lokale innvalgte barn. Jangid ble valgt som leder for barneparlamentet i 2013, et råd der barn kunne ta opp og diskutere fritt med sine jevnaldrende de problemer og saker som opptok dem, saker som Jangid deretter tok videre til landsbyens leder for å finne løsninger.

Hun organiserte protester og informerte samfunnet om hvordan undertrykkende praksiser som overgrep i hjemmet, barnearbeid, og tidlig ekteskap ødela liv. Hun bestemte seg også for å stå opp mot *Ghunghat Pratha*, en skikk der kvinner må dekke ansiktene sine, hun mente at det måtte være noe kvinner skulle velge selv og ikke noe de skulle være pålagt å gjøre. Gjennom kampanjer, plakater og dør-til-dør-aksjoner prøvde hun å overtale familier til å gi jenter skolegang og ikke få dem giftet bort som barn. Protestene som hun organiserte førte til at andre kvinner og barn i landsbyen følte seg mer komfortable med å gi uttrykk for sine bekymringer og meninger.

Siden hun sørget for råderett over sin egen framtid, har Jangid jobbet hardt for å sikre at andre i landsbyen skal ha samme muligheter. Mye av arbeidet hennes er forankret i undervisning og å sørge for at folk er klar over sine rettigheter. Hennes innsats har ført til at nesten alle barn i Alwar er forpliktet til skolegang og praksisen med barneekteskap har nesten opphørt. Jangids har blitt et forbilde for andre som kjemper for barns rettigheter, hennes besluttsomhet og medfølelse har ikke bare påvirket hennes eget liv, men har også ført til positive endringer i livene til utallige andre over hele landet. Som en forkjemper for barns rettigheter jobber hun for at barn skal gå sammen og heve sine kollektive stemmer mot alle former for urettferdighet.

Da USAs daværende president Barrack Obama og hans kone Michelle besøkte India i januar 2015, møtte de Jangid og Satyarthi i New Delhi. Jangid hadde blitt valgt ut blant mange unge jenter, og da hun møtte presidentparet lovpriste de hennes arbeid.

Jangid hadde et ønske om å bli lærer, hun begynte derfor på høgskole mens hun fortsatte med sosialt arbeid.

## Priser og utmerkelser
Jangid ble av delstatsregjeringen utpekt til ambassadør for kampanjen Beti Bachao Beti Padhao (redd døtre, utdann døtre) i Alwar, og hennes innsats bærer frukter.

For sitt arbeid i Hinsla ble hun i 2013 ble hun valgt som jurymedlem for World's Children's Prize for the Rights of the Child, som i 2014 ble tildelt Malala Yousafzai. Jangid fikk da reise til Sverige hvor hun fikk muligheten til å møte andre aktivister i et miljø som på mange måter hjelp henne til å fortsette arbeidet hun hadde påbegynt. 

For å ha bidratt til å skape et tryggere samfunn ble hun tildelt prisen Sawdhan India Samman av TV-kanalen Life OK i 2016, og året etter prisen Young Achiever Award 2017 av sportsutstyrsprodusenten Reebok.

17 år gammel ble hun i 2019 tildelt Goalkeepers Global Goals Changemaker Award for sin kamp for å få slutt på barnearbeid og barneekteskap. Prisen deles ut av Bill & Melinda Gates Foundation i New York, og har til hensikt å hedre prestasjonene til unge aktivister, forkjempere og innovatører over hele verden som inspirerer til sosial endring i henhold til FNs bærekraftsmål.

## Referanser